Τα μυστικά της αμαρτωλής Αθήνας

Τα μυστικά της αμαρτωλής Αθήνας είναι ελληνική αστυνομική δραματική ταινία, παραγωγής του 1966, σε σκηνοθεσία Κώστα Καραγιάννη και σενάριο του Γιώργου Παπακυριάκη. Πρωταγωνιστούν οι Άλκης Γιαννακάς, Ζέτα Αποστόλου, Ίλυα Λιβυκού, Παύλος Λιάρος και ο Σταύρος Ξενίδης.

Η υπόθεση της ταινίας αναφέρεται σε έναν επαρχιώτη νέο που πήγε στην Αθήνα και δουλεύει για τον υπόκοσμο με σκοπό τον γρήγορο πλουτισμό, αλλά η κόντρα με τη συμμορία του και η τάση του για ανεξαρτησία θα τον οδηγήσουν στον θάνατο.

 Πλοκή 
Ένας νεαρός επαρχιώτης, ο Κώστας, έχει εγκατασταθεί από καιρό στην Αθήνα, και, κυνηγώντας την "μεγάλη ζωή" και τον εύκολο πλουτισμό, κάνει παράνομες δουλειές. Δουλεύει για λογαριασμό του Μάνου, άνθρωπου του υποκόσμου, και της συμμορίας του, είτε σκαρώνει μικροδουλειές μόνος του, με την βοήθεια μιας στριπτιζέζ, της Σούζης. Η τάση του για ανεξαρτησία δυσαρεστεί την συμμορία, με αποτέλεσμα να μπει σε δυσμένεια και τον περιμένουν να κάνει το λάθος για να τον ξεφορτωθούν. Παράλληλα, η αστυνομία γνωρίζει από καιρό τις δραστηριότητες του Κώστα και της σπείρας, και εντατικοποιεί την παρακολούθησή τους. Μετά από μία επίσκεψη στο χωριό του, ο Κώστας κλέβει μία εικόνα από την εκκλησία του χωριού και την πουλάει σε κλεπταποδόχο στην Αθήνα. Όμως, ο κλεπταποδόχος συλλαμβάνεται και καταδίδει τον Κώστα. Τώρα ο αστυνομικός κλοιός στενεύει. Η σπείρα αναθέτει μία τελευταία δύσκολη δουλειά στον Κώστα. Πρέπει να πλευρίσει μία πάμπλουτη ώριμη γυναίκα, την Ρένα, με σκοπό να την φλερτάρει και να την κατακτήσει. Ο Κώστας, βασιζόμενος στην εξαιρετική φυσική του εμφάνιση, δεν θα δυσκολευτεί να κατακτήσει την ώριμη κυρία και (με την συμβολή της υπόλοιπης σπείρας) την εκβιάζει για να της αποσπάσει ένα υπέρογκο χρηματικό ποσό. Η αστυνομία σφίγγει ακόμα περισσότερο τον κλοιό της παρακολούθησης, αλλά λίγο πριν την επέμβασή της και την σύλληψη της συμμορίας, ο Κώστας θα βρει τον θάνατο από χέρι συναδέλφου του.

 Διανομή ρόλων 

 Άλκης Γιαννακάς ... Κώστας Πρεβεζάνος
 Ζέτα Αποστόλου ... Σούζη
 Ίλυα Λιβυκού ... Ρένα Καρνασάκη
 Σταύρος Ξενίδης ... Μάνος, ο "κουλός"
 Γιώργος Κωβαίος ... Ανέστης, πρωτοπαλλίκαρο του Μάνου
 Παύλος Λιάρος ... Νίκος
 Αγγέλα Γιουράντη ... Ελένη
 Γκόλφω Μπίνη ... μητέρα Νίκου
 Άγγελος Μαυρόπουλος ... Πέτρος Καρνασάκης
 Κώστας Παπαχρήστος ... αστυνόμος 
 Άση Μιχαηλίδου ... Λέλα, φίλη Ρένας
 Κώστας Μπαλαδήμας ... γιατρός
 Θεόδωρος Κεφαλόπουλος ... πρόεδρος Βλαχοκερασιάς
 Αντώνης Παπαδόπουλος ... κάτοικος Βλαχοκερασιάς
 Λευτέρης Τρακάδας ... κάτοικος Βλαχοκερασιάς
 Γιώργος Ξύδης ... κάτοικος Βλαχοκερασιάς
 Δημήτρης Κατσούλης ... κάτοικος Βλαχοκερασιάς
 Γιάννης Φύριος ... αμερικάνος κλεπταποδόχος αρχαιοκάπηλος
 Νίκος Αλεξίου ... Στέλιος, μέλος σπείρας
 Γιώργος Τσιώνος ... μέλος σπείρας
 Λένα Αγιούνη  ... γραμματέας Καρνασάκη
 Βίκυ Παππά ... καμπαρετζού 
 Νίκη Σακελλαρίου ... καμπαρετζού
 Αλίκη Ηλιοπούλου ... καμπαρετζού
 Πάρις Πάππης ... Μπάτης, ηλικιωμένος κύριος, πελάτης Σούζης 
 Γιάννης Μωραΐτης ... λούστρος
 Σπύρος Ροσάνος
 Πέτρος Κόκκινος

 Παραγωγή 
Η ταινία είναι μια παραγωγή της εταιρείας Καραγιάννης-Καρατζόπουλος. Την μουσική έγραψε ο Γιώργος Κατσαρός, ενώ τα σκηνικά επιμελήθηκε ο Πέτρος Καπουράλης.
 Κυκλοφορία 
Η ταινία έκανε πρεμιέρα στις 10 Οκτωβρίου 1966 στις κινηματογραφικές αίθουσες "Άντζελα", "Ιντεάλ", "Κοτοπούλη", "Παλλάς" και "Ριβολί" στην Αθήνα, ενώ, λίγες μέρες αργότερα, προβλήθηκε στους κινηματογράφους "Ελληνίς" της Αλεξανδρούπολης και "Παλλάς" της Καστοριάς.

 Υποδοχή 
Η ταινία έκοψε 164.493 εισιτήρια και ήρθε στην 34η θέση σε 117 ταινίες της σεζόν 1966-1967.

 Παραπομπές 

 Εξωτερικοί σύνδεσμοι 


Κατηγορία:Ταινίες του 1966
Κατηγορία:Ελληνικές ταινίες της δεκαετίας 1960
Κατηγορία:Ελληνόφωνες ταινίες
Κατηγορία:Ελληνικές ασπρόμαυρες ταινίες
Κατηγορία:Ελληνικές αστυνομικές ταινίες
Κατηγορία:Ελληνικές δραματικές ταινίες
Κατηγορία:Ταινίες σε σκηνοθεσία Κώστα Καραγιάννη
Κατηγορία:Ταινίες γυρισμένες στην Ελλάδα
Κατηγορία:Ταινίες τοποθετημένες στην Ελλάδα
Κατηγορία:Ταινίες παραγωγής Καραγιάννης - Καρατζόπουλος
Κατηγορία:Ταινίες με μουσική σύνθεση Γιώργου Κατσαρού